ดอกเบี้ยเงินฝากปรอทแตก
ธนาคารเปิดตลาดล่าเงินฝากดอกเบี้ยสูง 2.88-3.3%
24 เม.ย. 2555

ธนาคารเปิดตลาดล่าเงินฝากดอกเบี้ยสูง 2.88-3.3%
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต กล่าวว่า ธนาคารออกผลิตภัณฑ์เงินฝากใหม่ 2 ทางเลือก ได้แก่ เงินฝากประจำพิเศษ 88 วัน อัตราดอกเบี้ย 2.88% และเงินฝากประจำพิเศษ 8 เดือน อัตราดอกเบี้ย 3.3% มีเงื่อนไขว่าต้องฝากขั้นต่ำเริ่มต้น 1 หมื่นบาท ไม่จำกัดวงเงินสูงสุด โดยธนาคารจะโอนดอกเบี้ยและเงินต้นเข้าบัญชีออมทรัพย์ หรือกระแสรายวันที่มีชื่อเดียวกันโดยอัตโนมัติ
ขณะที่เงินฝากประจำพิเศษ 8 เดือน จะต้องมียอดฝากขั้นต่ำตั้งแต่ 1 แสนบาทขึ้นไป สามารถเลือกรับดอกเบี้ยแบบรายเดือนได้ เพื่อเป็นการเพิ่มความสะดวกให้กับผู้ฝากเงินที่จะได้รับผลตอบแทนอย่างสม่ำเสมอ
“เงินฝากพิเศษ 88 วัน และเงินฝากพิเศษ 8 เดือนนี้ ถือว่าเป็นการส่งเสริมการตลาดของผลิตภัณฑ์เงินฝากล่าสุด ที่ออกมาในช่วงไตรมาส 2 ของปีนี้ เพื่อเพิ่มทางเลือกให้กับผู้ที่สนใจมองหาการลงทุนทั้งระยะสั้นและระยะกลาง ที่สอดคล้องกับความต้องการทางการเงินของลูกค้าแต่ละราย” นายประพันธ์ กล่าว
ทั้งนี้ ตั้งแต่ต้นปีที่ผ่านมาธนาคารได้นำเสนอผลิตภัณฑ์เงินฝากใหม่อย่างต่อเนื่องเพื่อตอบสนองต่อกลุ่มเป้าหมายอันหลากหลายของธนาคาร ทั้งกลุ่มลูกค้าที่ต้องการออมเงินทั่วไป และกลุ่มลูกค้าบุคคลธรรมดารายย่อยที่ต้องการออมเงินอย่างมีวินัย และได้รับสิทธิยกเว้นภาษีดอกเบี้ยหัก ณ ที่จ่าย เช่น เงินฝากประจำพิเศษ 5 เดือน และเงินฝากเพื่อฝันปลอดภาษี เป็นต้น ส่วนทิศทางอัตราดอกเบี้ยในประเทศนั้นเชื่อว่าจะมีแนวโน้มยังทรงตัวต่อเนื่องไปถึงปลายปีนี้ ทำให้ธนาคารต้องพัฒนาผลิตภัณฑ์ใหม่ๆ ที่เพิ่มมูลค่านอกเหนือจากเรื่องดอกเบี้ยแก่ลูกค้า
ด้านนายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า ธนาคารได้ขยายระยะเวลาเงินฝากประจำ 4 เดือน อัตราดอกเบี้ยพิเศษ 2.625% ออกไปจนถึงวันที่ 23 พ.ค. 2555 ตามคำเรียกร้องของลูกค้าเงินฝาก โดยยังคงเงื่อนไขเดิมด้วยยอดเงินเปิดบัญชีขั้นต่ำเพียง 2 แสนบาท เพื่อเป็นอีกหนึ่งทางเลือกสำหรับลูกค้าเงินฝากที่ต้องการเลือกผลิตภัณฑ์ที่ให้ผลตอบแทนคุ้มค่าในระยะเวลาอันสั้น เพื่อการวางแผนด้านการเงิน
“ธนาคารเชื่อว่าดอกเบี้ยที่จ่ายนั้นจะสร้างความพึงพอใจและตอบสนองความต้องการของลูกค้าได้เป็นอย่างดี” นายทวีลาภ กล่าว